Vermiste Mooinooi-vroue: Voertuig gevindDie uitgebrande motor. Foto: Verskaf Die voertuig van Joey (32) en Anisha van Niekerk (30), die twee vroue wat verdwyn het nadat hulle Sondag by ŉ kleinhoewe in die Mooinooi-omgewing in Noordwes weggery het op pad Pretoria toe, is gevind. Ao. Mpeile Talane, woordvoerder van die polisie, het gesê die twee vrouens se wit Nissan X-trail-sportnutsvoertuig is Saterdagoggend in die Magaliesburg-omgewing gevind. Volgens Talane is die voertuig heeltemal uitgebrand. Daar is egter nog steeds geen teken van die twee vroue nie en die polisie se soektog na hulle duur voort. Maroela Media het vroeër berig Joey en Anisha is Sondag omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe bly. Joey se pa is onlangs oorlede. Hulle was op pad na Pretoria om sy roudiens by te woon, maar het nooit Sondag hul eindbestemming bereik nie. Hulle het ook nie Dinsdag die roudiens bygewoon nie. Drie mans is Donderdag in verband met die vroue se verdwyning in hegtenis geneem. Talane het vroeër gesê persoonlike besittings, waaronder die vroue se bankkaarte, is in die verdagtes se besit gevind. Aaron Sithole (23), Koos Strydom (53) en ‘n derde verdagte het Vrydag in die Brits-landdroshof verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die saak is tot 22 Desember uitgestel en die verdagtes bly in aanhouding tot dan. Enigiemand met meer inligting oor die twee vroue se verdwyning word versoek om ao. Christiaan Robinson by 082 643 6137 of 014 574 5000 te skakel.